CELEX: 32015R0803
Language: el
Date: 2015-05-19 00:00:00
Title: Εκτελεστικός κανονισμός (ΕΕ) 2015/803 της Επιτροπής, της 19ης Μαΐου 2015, σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία

23.5.2015   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 128/4
               
            ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/803 ΤΗΣ ΕΠΙΤΡΟΠΉΣ
      της 19ης Μαΐου 2015
      σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α),
      Εκτιμώντας τα ακόλουθα:
      
                  (1)
               
               
                  Για να εξασφαλιστεί η ομοιόμορφη εφαρμογή της συνδυασμένης ονοματολογίας που προσαρτάται στον κανονισμό (ΕΟΚ) αριθ. 2658/87, είναι αναγκαίο να θεσπιστούν μέτρα όσον αφορά την κατάταξη των εμπορευμάτων που αναφέρονται στο παράρτημα του παρόντος κανονισμού.
               
            
                  (2)
               
               
                  Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της συνδυασμένης ονοματολογίας. Οι εν λόγω κανόνες ισχύουν επίσης και για κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν οποιαδήποτε νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.
               
            
                  (3)
               
               
                  Κατ' εφαρμογήν των γενικών αυτών κανόνων, τα εμπορεύματα που περιγράφονται στη στήλη (1) του πίνακα που παρατίθεται στο παράρτημα του παρόντος κανονισμού θα πρέπει να καταταγούν στον κωδικό ΣΟ που εμφαίνεται στη στήλη (2), για τους λόγους που αναφέρονται στη στήλη (3) του εν λόγω πίνακα.
               
            
                  (4)
               
               
                  Είναι σκόπιμο να προβλεφθεί ότι ο κάτοχος των δεσμευτικών δασμολογικών πληροφοριών, οι οποίες έχουν εκδοθεί σχετικά με τα εμπορεύματα που αφορά ο παρών κανονισμός και δεν είναι σύμφωνες με τον παρόντα κανονισμό, μπορεί να συνεχίσει να τις επικαλείται επί ορισμένη χρονική περίοδο, σύμφωνα με τις διατάξεις του άρθρου 12 παράγραφος 6 του κανονισμού (ΕΟΚ) αριθ. 2913/92 του Συμβουλίου (2). Η περίοδος αυτή θα πρέπει να είναι τρίμηνη.
               
            
                  (5)
               
               
                  Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,
               
            ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
      Άρθρο 1
      Τα εμπορεύματα που περιγράφονται στη στήλη (1) του πίνακα που παρατίθεται στο παράρτημα κατατάσσονται στη συνδυασμένη ονοματολογία στον κωδικό ΣΟ που αναφέρεται στη στήλη (2) του εν λόγω πίνακα.
      Άρθρο 2
      Δεσμευτικές δασμολογικές πληροφορίες που δεν είναι σύμφωνες με τον παρόντα κανονισμό μπορούν να συνεχίσουν να αποτελούν αντικείμενο επίκλησης, σύμφωνα με τις διατάξεις του άρθρου 12 παράγραφος 6 του κανονισμού (ΕΟΚ) αριθ. 2913/92, κατά τη διάρκεια περιόδου τριών μηνών από την ημερομηνία έναρξης της ισχύος του παρόντος κανονισμού.
      Άρθρο 3
      Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
      
         Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         Βρυξέλλες, 19 Μαΐου 2015.
         
            
               Για την Επιτροπή,
            
            
               εξ ονόματος του Προέδρου,
            
            Heinz ZOUREK
            
               Γενικός διευθυντής Φορολογίας και Τελωνειακής Ένωσης
            
         
      
      
         (1)  ΕΕ L 256 της 7.9.1987, σ. 1.
      
         (2)  Κανονισμός (ΕΟΚ) αριθ. 2913/92 του Συμβουλίου, της 12ης Οκτωβρίου 1992, για τη δημιουργία του Κοινοτικού Τελωνειακού Κώδικα (ΕΕ L 302 της 19.10.1992, σ. 1).
      
         ΠΑΡΑΡΤΗΜΑ
         
                     Περιγραφή των εμπορευμάτων
                  
                  
                     Κατάταξη
                     (κωδικός ΣΟ)
                  
                  
                     Αιτιολογία
                  
               
                     (1)
                  
                  
                     (2)
                  
                  
                     (3)
                  
               
                     Αντικείμενο σε σχήμα ανθρώπινου κρανίου από πλαστικές ύλες, διαστάσεων περίπου 9 × 11 × 7 cm. Περιέχει διόδους εκπομπής φωτός (LED) που αναβοσβήνουν οι οποίες τροφοδοτούνται από μπαταρία και είναι ενσωματωμένες στις κόγχες των ματιών του κρανίου. Το είδος είναι δυνατόν να τίθεται εντός και εκτός λειτουργίας με χρήση διακόπτη στη βάση του.
                     (βλέπε φωτογραφία) (*)
                     
                  
                  
                     3926 40 00 
                  
                  
                     Η κατάταξη καθορίζεται από τους γενικούς κανόνες 1, 3 β) και 6 για την ερμηνεία της Συνδυασμένης Ονοματολογίας (ΓΚΕ) καθώς και από το κείμενο των κωδικών ΣΟ 3926  και 3926 40 00 .
                     Το είδος δεν είναι δυνατόν να καταταχθεί ως συσκευή φωτισμού στην κλάση 9405 , επειδή δεν έχει κατά κύριο λόγο σχεδιαστεί για να φωτίζει δωμάτιο, ούτε αποτελεί λαμπτήρα ειδικής χρήσης (βλέπε επίσης τις Επεξηγηματικές Σημειώσεις του Εναρμονισμένου Συστήματος (ΕΣΕΣ) για την κλάση 9405 , (I), (1) και (3)).
                     Βάσει των αντικειμενικών χαρακτηριστικών του, το είδος δεν έχει σχεδιαστεί αποκλειστικά ως είδος για γιορτές (βλέπε επίσης τις Επεξηγηματικές Σημειώσεις της Συνδυασμένης Ονοματολογίας για την κλάση 9505 ). Είναι δυνατόν να χρησιμοποιηθεί ως διακόσμηση καθ' όλη τη διάρκεια του έτους. Συνεπώς, η κατάταξη στην κλάση 9505  ως είδος για γιορτές επίσης αποκλείεται.
                     Το προϊόν αποτελείται από διάφορα συστατικά μέρη κατά την έννοια του ΓΚΕ 3β). Αποτελείται από συστατικό μέρος σε σχήμα ανθρώπινου κρανίου από πλαστικές ύλες και λάμπες LED τροφοδοτούμενες με μπαταρία, που μαζί συγκροτούν ένα σύνολο (βλέπε επίσης τις ΕΣΕΣ για τον ΓΚΕ 3β), (IX)).
                     Λόγω των αντικειμενικών χαρακτηριστικών του, το είδος προορίζεται κυρίως για διακοσμητική χρήση. Ο φωτισμός αποτελεί μόνο επιπρόσθετη λειτουργία που ενισχύει τη διακοσμητική χρήση. Κατά συνέπεια, το συστατικό μέρος σε σχήμα ανθρώπινου κρανίου από πλαστικές ύλες είναι το συστατικό μέρος που προσδίδει στο προϊόν τον ουσιώδη χαρακτήρα του, κατά την έννοια του ΓΚΕ 3β).
                     Ως εκ τούτου, το είδος πρέπει να καταταχθεί στον κωδικό ΣΟ 3926 40 00 , ως άλλο είδος διακόσμησης από πλαστικές ύλες.
                  
               
            (*)  Η φωτογραφία έχει αποκλειστικά και μόνο ενημερωτικό χαρακτήρα.